钦定古今图书集成/明伦汇编/交谊典/第054卷 > 《刻苏源明二文说》令狐楚
## 钦定古今图书集成/明伦汇编/交谊典/第054卷 > 《刻苏源明二文说》令狐楚

太和五年春三月，兖海节度副使李员外虞致本府
书币，修好于我，卒事返命，且以故太守苏源明集中
小《洞庭䜩籍》及序三首见寄，请余立一贞石，识其故
处云。余为之考寻图谍，询访耇老，自五六月至于旬
时，茫然曾不得回源亭涡泊，依稀髣髴者。从天宝十
二载而下，及兹八十年。源明有盛名于朝，遗爱在郓，
尝与五太守会集䜩游之所，形于文字，冏若金玉。若
良二千石好事君子，接武而来，纵不能恢张增饰之，
必当思人爱树，存为此州故事。悲夫！恩泽之外，四纪
有馀，自荡平而还，三政相继，不铦锋摩刃，以斗战为
务，惟长臂利爪，而攫拾是谋。视嘉山川，好风月，如越
人之髢，瞽者之鉴，非惟无用，又从而仇之。余以为不
可使《中行子》之文无传于此地，乃于溪亭作《金石刻》，
引而记之，亦李之志也。秋七月二十七日，天平军节
度等使、检校尚书右仆射郓州刺史、兼御史大夫、彭
阳县公令狐楚词。